Covid 19: Wes-Kaap oorweeg nog opsies; duidelikheid oor Oos-Kaap gevraDie Wes-Kaapse premier, Alan Winde. (Foto: Armand Hough/ANA) Die Wes-Kaapse premier, Alan Winde, sê sy hoofprioriteit in dié stadium is om ŉ tweede algehele tyd van afsondering in die Wes-Kaap te voorkom. Winde se opmerking kom terwyl die VF Plus die minister van gesondheid gevra het om oop kaarte te speel oor die moontlikheid van ’n vlak 3-inperking in die Oos-Kaap. Die twee provinsies het tans ’n oplewing in Covid-19-gevalle en kommer bestaan oor die komende feesseisoen wanneer duisende vakansiegangers na verwagting in dié provinsies sal uitspan. “Daar is in hierdie stadium nog geen besluit geneem oor plaaslike beperkings nie en ons win steeds regsadvies in oor wat moontlik is aangesien beperkings deur die nasionale regering ingestel word en nié deur provinsies nie,” sê Winde oor die situasie in die Wes-Kaap. Die Wes-Kaapse wetgewer oorweeg tans ŉ verskeidenheid benaderings om die toename in Covid-19-gevalle in die Wes-Kaap te takel en sal later vandeesweek sy plan van aksie tydens ’n mediakonferensie bekend maak. (Argieffoto ter illustrasie: Ted S. Warren/AP) Die provinsie het teen Maandag meer as 10 000 aktiewe gevalle van die koronavirus gehad met ’n totaal van 130 826 bevestigde gevalle sedert die uitbreking van die virus vroeër vanjaar. Maroela Media het vroeër berig ŉ dringende brandpunt-waarskuwing is vir die Tuinroete uitgereik weens die vinnig toenemende getal Covid-19-gevalle in dié gebied. “Die beste en vinnigste manier om ’n inperking te voorkom is deur middel van individue, sakeondernemings en die burgerlike samelewing wat hul gedrag verander. Ons moet toesien dat elke persoon ŉ masker dra. Ons moet skares en nie-noodsaaklike byeenkomste vermy. En ons moet toesien dat ons nie noue kontak met ander het nie,” sê Winde. Philip van Staden, die VF Plus se woordvoerder oor gesondheid, sê op sy beurt dit was vir die party ontstellend om in die media te verneem dat dr. Zweli Mkhize, minister van gesondheid, verlede week gesprekke met onder meer sakelui en politici in die Oos-Kaap gevoer het oor die moontlikheid van ’n vlak 3-inperking. Die VF Plus herinner die minister daaraan dat strenger inperkings nie meer die oplossing is nie en dat Suid-Afrikaners die regering nie meer vertrou nie. Die party waarsku dat strenger inperkings tot geweld en wanorde kan lei. “Die VF Plus doen ’n beroep op minister Mkhize om nie hierdie roete te volg nie, maar om eerder dringende aandag aan die gesondheidstelsel te skenk, meer dokters en verpleegsters aan te stel en om te sorg dat voldoende toerusting en medisyne beskikbaar is om gesondheidswerkers te beskerm en dié se hande te versterk in die stryd teen die pandemie.”